

 **משרד בוטיק בדיני עבודה**

**עדכון שבועי מס' -506 17.8.14**



**הנחיות מינהליות- הגבלות העסקה בחברות ממשלתיות ובתי חולים ממשלתיים**

**תנאים לעיסוק נוסף של יו"ר פעיל, מנכ"ל ובכירים**

**חוזה העסקה של בכירים (יו"ר פעיל, מנכ"ל ו/או פקידים בכירים) בחברות ממשלתיות קובע כי עליהם להקדיש את מלוא זמנם לחברה. לפיכך, רשות החברות הממשלתיות פירסמה חוזר המפרט כללים המגבילים עיסוק נוסף של בכירים בחברה ממשלתית או חברה בת ממשלתית.**

**על פי החוזר, היתר לעיסוק נוסף יינתן לבכיר לאחר שהיועץ המשפטי של החברה אישר בכתב כי אין ניגוד עניינים בין החברה הממשלתית לבין הגוף האחר, ובתנאים נוספים המפורטים בחוזר וזאת לאחד העסוקים שלהלן:**

1. **"דירקטור חיצוני" בתמורה, מטעם הציבור.**
2. **מרצה במוסדות להשכלה גבוהה.**
3. **דירקטור מטעם המדינה בחברה ממשלתית או מעורבת.**
4. **יו"ר דירקטוריון בחברה ממשלתית או מעורבות.**
5. **תפקיד הדומה במהותו ובמטרותיו לתפקיד "דירקטור חיצוני", דירקטור מטעם המדינה בחברה ממשלתית או מעורבת או יו"ר דירקטור בחברה ממשלתית או מעורבת.**

**כמו כן, הבכיר לא יעסוק בתמורה בלמעלה מעיסוק נוסף אחד וביותר מחברה אחת. אולם, רשאי הדירקטוריון להתיר לבכיר עיסוקים נוספים שלא בתמורה.**

**רשות החברות הממשלתיות** ●חוזר עובדים בכירים שכר ותנאי עבודה מנכ"לים ובכירים (9.6.14) 2014-3-3

**תנאים למינוי נושא המשרה הבכיר ביותר בתחום הכספים בחברות הממשלתיות**

**על-פי חוזר רשות החברות הממשלתיות, כדי לקדם ממשל תאגידי בחברות הממשלתיות, תוך שמירה על רמת מקצועיות ואחריותיות גבוהות, מינויו של נושא המשרה הבכיר ביותר בתחום הכספים בחברה ממשלתית יתבצע בין היתר, כלהלן:**

1. **תוקם ועדת איתור, שאינה ועדה של דירקטוריון החברה.**
2. **הועדה תונחה על-ידי דירקטוריון החברה באשר לדרישות התפקיד ואופן בחינת העמידה בהן, תוך התחשבות במורכבות הניהול הפיננסי בחברה, מורכבות הדיווח החשבונאי ומורכבות עריכת התקציב.**
3. **אישור מינוי נושא המשרה כפוף לעמידה בתנאי סף:**
* **השכלה פיננסית או השכלה רלוונטית וכשירות להתמנות כדירקטור בעל מומחיות חשבונאית פיננסית.**
* **ניסיון ניהולי וניסיון בתחום הפיננסי, על פי המפורט בחוזר.**
* **בעת בחינת המועמדים יובאו בחשבון ניסיונם הניהולי בתחום הכספים והיכרות עם המשק והסביבה התחרותית של החברה.**

**רשות החברות הממשלתיות** ●חוזר עובדים בכירים שכר ותנאי עבודה מנכ"לים ובכירים (8.6.14) 2014-3-2

**חובת העסקה הולמת של אנשים עם מוגבלות בחברות הממשלתיות**

**בחוזר רשות החברות הממשלתיות, נקבעו פעולות שעל חברה ממשלתית לבצע, על מנת להבטיח את קידום הייצוג ההולם של אנשים עם מוגבלות ושילובם במעגל העבודה:**

1. **דירקטוריון החברה יקיים דיון תוך 90 יום, מיום פרסום החוזר (22.6.14), בנושא מדיניות החברה להעסקת אנשים עם מוגבלות, וינחה את ההנהלה לפעול בעמידה ביעדים שיקבע.**
2. **החלטות הדירקטוריון יועברו לרשות לחברות הממשלתיות בצירוף נתונים אודות מספר העובדים בעלי מוגבלות המועסקים בחברה.**
3. **אחת לשנה יעלה נושא ייצוג הולם של אנשים עם מוגבלות בישיבת דירקטוריון של החברה ולאחר הישיבה, יגיש מנכ"ל החברה דו"ח לרשות החברות הממשלתיות המפרט את מספר עובדי החברה בעלי מוגבלות שנקלטו בשנה החולפת ודרגתם, וכן את המספר הכולל של עובדי החברה בעלי מוגבלות.**
4. **יעד העסקה הרצוי של אנשים עם מוגבלות הינו 5% מכלל העובדים.**
5. **החברות ימסרו מידע אודות התאמות שבוצעו או שעתידות להתבצע אשר נדרשות מחמת צרכיו המיוחדים של אדם עם מוגבלות.**

**רשות החברות הממשלתיות** ●חוזר כח אדם, שכר ותנאי עבודה (22.6.14) 2014-7-2

**מגבלות על פעילות בית חולים ממשלתיים באמצעות אגודות ידידים**

**החוזר מסדיר את יחסי הגומלין בין בתי החולים לבין אגודות הידידים, אשר פועלות על-ידי בתי חולים ממשלתיים לגיוס תרומות לבתי החולים.**

**על פי החוזר, הוטלו מיגבלות שונות על פעילות של אגודות הידידים ובהקשר של משפט העבודה בעיקר אלו:**

1. **אגודת הידידים לא תציג את עצמה כמי שפועלת בשם בית החולים, אלא אם בית החולים התקשרו עימה בהסכם.**
2. **האגודה תשתף פעולה עם כל ביקורת מטעם בית החולים.**
3. **אגודת הידידים לא תעסיק עובדים עבור בית החולים, ולא יועסקו באגודת הידידים עובדים של בית החולים.**
4. **מי שיש לו קשר כספי, במישרין או בעקיפין, לפעילות בית החולים, לא ישמש כחבר באגודה.**

**כמו כן, הוטלו מגבלות על פעילות בית חולים באמצעות אגודת הידידים:**

1. **בית החולים לא יבצע כל פעילות באמצעות אגודת הידידים, למעט גיוס תרומות לשימוש בית החולים. אולם, באם נקבע בהסכם כי אגודת הידידים תהא רשאית לבצע רכש שירותים, ציוד ופרויקטים של בינוי- היא רשאית לעשות כן בהתאם לתנאים שקבועים בחוזר.**
2. **בית החולים לא יעשה שימוש באישיותה הנפרדת של האגודה על מנת לבצע פעולות האסורות על בית החולים.**

**חוזר חשב משרד הבריאות** ●הסדרת פעילות בתי החולים הממשלתיים ותאגידי הבריאות עם אגודות הידידים שעל- ידם (29.5.14)

**לפסיקה המלאה ניתן לפנות לאתר** [**www.nevo.co.il**](http://www.nevo.co.il/) **או לאתר** [**www.court.gov.il**](file:///C%3A%5CUsers%5CNoa%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5CAMUL35JP%5Cwww.court.gov.il)



[**לחץ כאן**](http://bernzon.kidumnet.co.il/contact_rtl.html?v=44624101212) **לצפייה באתר ברנזון החדש ולרישום לקבלת דיוורים**

חיים ברנזון, משרד עורכי דין, חבצלת השרון 60, הרצליה פיתוח 4674720, טל': 09-9568339, פקס: 09-9509129